རང་རེའི་ཤེས་རིག་གསར་བསྐྲུན་གྱི་བཞུད་ལམ་རིང་མོར་ཕྱིར་མིག་བལྟས་ཙ་ན།རིག་གནས་ཀྱི་རྣམ་གྲངས་མཐའ་ཡས་ཤིང་རྫོགས་སུ་མ་མཆིས་པ་ཞིག་བཞུགས་མོད་ཀྱང༌།བོད་རང་གི་སྲོལ་རྒྱུན་རིག་གནས་ཀྱི་ཕུད་དང་མཆོག་དང་དྭངས་མར་གྱུར་བ་ནང་བསྟན་རིག་གནས་ཀྱིས་གཙོས་པའི་ཆོས་ལུགས་རིག་གནས་འདི་ཀོ་ཡིན་པ་ནི་ལྟ་སྨོས་ཀྱང་ཅི་དགོས།དུས་རབས་སྔོན་མའམ་སྟོང་ལོ་གསར་བ་ཚེས་པའི་དུས་སྐབས་གང་དུའང༌།བོད་ཀྱི་རིག་གནས་ལ་ཞིབ་འཇུག་དང་རྒྱུས་ལོན་གནང་མཁན་དག་ནས་ཀྱང་ཆོས་ལུགས་རིག་གནས་ཀྱི་གཙོས་པའི་རིག་གཞུང་གི་ལས་ཀ་ཉིད་གཙོ་གནད་དུ་ངོས་ཟིན་ནས་བོད་རིག་པ་ཞེས་པའི་རིག་ཚན་གསར་བ་འདིར་ཞུགས་དང་འཇུག་མུས་སུ་མཆིས་པ་ནི་དགའ་འོས་ཤིང་སྤྲོ་རུང་བ་ཞིག་ཅི་ལ་མིན།དེ་ལྟ་མོད་ཀྱང༌།བོད་རིག་པ་འདི་ཉིད་འཛམ་བུ་གླིང་ལ་མངོན་པར་ཕྱོགས་པ་ན་དེ་ཙམ་གྱིས་མི་ཡོང་བར་ངེས་པར་རིག་གནས་ནང་འདྲེན་གྱི་ཆ་ལའང་དོ་སྣང་བྱས་ཏེ།བོད་རང་གི་སྲོལ་རྒྱུན་རིག་གནས་ལ་ཚེ་སྲོག་གི་སྟོབས་ཤུགས་གསར་བ་སྩོལ་དགོས་པ་ནི་ཁ་ཚ་དགོས་ཐུག་ཏུ་འཁུམས།རིག་གནས་གོང་སྤེལ་དང་མི་རིགས་འཕེལ་རྒྱས་ཀྱི་ལས་དོན་དེ་ཉིད་ཕྱོགས་སྣ་ཆིག་རྐྱང་ཙམ་ཞིག་ཏུ་གཏན་མ་སོང་བར།ཕྱོགས་དང་སྒོ་དུ་མ་ནས་འཛིན་ཞིང་སྤེལ་བའི་མཐུན་རྐྱེན་གྱི་གཞིར་རིག་གནས་གསར་བའི་ཆུ་སྣ་བསྡུ་བའི་ལས་ཀ་དེའང་ཟམ་མ་འཆད་པར་བསྒྲུབས་ཏེ།སྲོལ་རྒྱུན་རིག་གནས་ཁྱབ་སྤེལ་གྱི་དགོས་དོན་དང་རིག་གནས་གསར་བ་ནང་འདྲེན་གྱི་མཁོ་དོན་གཉི་ཀ་དོ་མཉམ་གང་འོས་སུ་ཡོང་བར་འབད་པ་ནི་རང་རེའི་རིག་གནས་གང་ཞིག་མི་ཉམས་གོང་དུ་འཕེལ་བའི་ཐབས་དམ་པ་སྟེ།རྒྱ་ནག་གི་མཁས་པའི་དབང་བོ་འདས་སོང་ཅི་ཞན་ལིན་མཆོག་གིས།ཀྲུང་ཧྭ་རིག་གནས་འདི་ཉིད་གནའ་ནས་ད་ལ་ཐུག་གི་བར་གནས་ཐུབ་པའི་རྒྱུ་མཚན་གང་ཡིན་ཞེ་ན།ཁོ་བོས་བསམ་ན་ལོ་ཙཱ་ལ་རག་ལས་ཡོད།ཆུ་རྒྱུན་ལ་ཆ་བཞག་ན།ཀྲུང་ཧྭ་རིག་གནས་ཀྱི་ཆུ་རྒྱུན་རིང་མོ་འདི་ཉིད་ཆུ་རྒྱས་པའི་སྐབས་ཡོད་ལ་བྲི་བའི་དུས་ཀྱང་ཡོད།འོན་ཏེ་ནམ་ཡང་བསྐམ་མ་མྱོང༌།རྒྱུ་མཚན་ནི་ཆུ་སྣ་གསར་བ་ནང་དུ་བསྡུ་བཞིན་ཡོད་པས་སོ།།ཆུ་སྣ་བསྡུ་གྲངས་ཆེ་ཆུང་བགྲང་གིས་མི་ཟིན་ཡང་ཆེས་ཆེ་བ་ནི་ཐེངས་གཉིས་ཏེ།གཅིག་ནི་རྒྱ་གར་ནས་ཐོན་པའི་ཆུ་སྣ་དང༌།ཅིག་ཤོས་ནི་ནུབ་ཕྱོགས་ནས་ཐོན་པའི་ཆུ་སྣ་ཡིན།དེ་ལྟ་ནའང་ཆུ་སྣ་ཆེན་པོ་འདི་གཉིས་སྡུད་པར་ལོ་ཙཱ་ལ་མ་བརྟེན་པ་གང་ཡང་མེད།ཀྲུང་ཧྭ་རིག་གནས་འདི་ཉིད་ལང་ཚོའི་གཟི་མདངས་མ་ཉམས་པར་གནས་བྱེད་ཀྱི་བདུད་རྩིའི་སྨན་མཆོག་ནི་ལོ་ཙཱ་ཡིན་པས།ལོ་ཙཱའི་ཕན་ཡོན་ནི་ཅི་འདྲ་ཆེ་བ་ལ་ཨང༌།ཞེས་གསུངས་མྱོང༌།རང་རེ་བོད་ཀྱི་སྲོལ་རྒྱུན་རིག་གནས་འདི་ཉིད་ཀྱང་སྔར་ཡོད་རིག་གནས་ཀྱི་གཞིར་རྒྱ་གར་གྱི་ཆུ་སྣ་དྲངས་པར་བརྟེན་ནས་དར་ཞིང་འཕེལ་བ་ནི་སུས་ཀྱང་མི་བསྙོན་མོད།ད་ལྟའི་གནས་ཚོད་ལ་གཞིགས་ཚེ།རང་རེའི་རིག་གནས་ནང་འདྲེན་གྱི་བྱ་བའི་ཆར་སྔོན་གྱི་ལོ་པན་དག་གི་ལམ་སྲོལ་བཟང་པོའམ་ལོ་ཙཱ་སྤེལ་བ་ལ་མཆོག་ཏུ་མཁས་པའི་ཞབས་མ་ཟིན་རྗེས་མ་ཆོད་པར་ལུས་སྡོད་ཚུལ་ཞིགའུ་ཅག་ཐུན་མོང་གི་མིག་སྔའི་གནད་དོན་དུ་ལྷགས་འདུག་གོ་སྙམ་པ་རྒྱུན་དུ་བློ་ངོར་འཆར་བ་ལགས་ན།ངེད་ཅག་ནུབ་བྱང་མི་རིགས་སློབ་ཆེན་བོད་ཀྱི་སྐད་ཡིག་རིག་གནས་སློབ་གླིང་གི་ལོ་ཙཱ་ཞིབ་འཇུག་དགེ་སློབ་ཡོངས་ནས།ལོ་ཙཱ་གླིངཞེས་པའི་ལོ་ཙཱའི་ཆེད་དེབ་ཅིག་པར་སྒྲིག་དཔེ་བསྐྲུན་བྱས་པ་ཡིན་ལ།འདི་ཉིད་པར་བསྐྲུན་བྱས་པ་བརྒྱུད་རང་རེའི་རིག་གནས་ལ་དུངས་པ་ཟབ་ཅིང་ཞེན་པ་དཀར་བའི་ལས་རིགས་སོ་སོའི་སྤུན་ཟླ་ཡོངས་དང༌།ལྷག་ཏུ་རིག་གནས་ནང་འདྲེན་ལ་སྤྲོ་བའི་ཤེས་པ་ཅན་དང༌།ལོ་ཙཱའི་ལས་ལ་གཞོལ་བའི་དོན་གཉེར་ཅན་དག་ནས་ཐུགས་ཁུར་ཟབ་བཞེས་གནང་ཐོགསྔོན་ཐོན་རིག་གནས་ཀྱི་ལེགས་ཆ་སྡུད་ལེན་དང༌།ཞན་ཆ་འདོར་སྤོང་གིས་རང་རེའི་རིག་གནས་འདི་ཉིད་ལ་ཚེ་སྲོག་གི་ཟུངས་ཁྲག་གསར་བ་ཞིག་བསྩལ་རེའི་འདུན་པ་སྙིང་ལ་ཆིངས་མཛོད་ཅེས།དུས་དེབ་འདི་ཀོའི་སྤུས་ཚད་ཐད་ལེགས་ཉེས་གང་མཆིས་དགོངས་འཆར་ལྷུག་སྩོལ་ཡོད་པ་བཅས་ཞར་ལ་ཞུ་རྒྱུ་དང༌།རིག་པའི་དཔའ་བོ་དགེ་འདུན་ཆོས་འཕེལ་མཆོག་ནས།